KOMISSION TÄYTÄNTÖÖNPANOASETUS (EU) 2022/92,

annettu 21 päivänä tammikuuta 2022,

Euroopan parlamentin ja neuvoston direktiivin (EU) 2019/883 soveltamissäännöistä seurantatietoja koskevien menetelmien ja passiivisesti kalastetun jätteen raportoinnin muodon osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon aluksilta peräisin olevan jätteen toimittamiseen tarkoitetuista satamassa olevista vastaanottolaitteista, direktiivin 2010/65/EU muuttamisesta ja direktiivin 2000/59/EY kumoamisesta 17 päivänä huhtikuuta 2019 annetun Euroopan parlamentin ja neuvoston direktiivin (EU) 2019/883 (1) ja erityisesti sen 8 artiklan 7 kohdan toisen alakohdan,

sekä katsoo seuraavaa:

(1) Direktiivin (EU) 2019/883 8 artiklan 7 kohdan mukaisesti jäsenvaltioiden on varmistettava, että passiivisesti kalastetun jätteen tilavuutta ja määriä koskevat seurantatiedot kerätään ja toimitetaan komissiolle.

(2) Eurostatin jätetilastoja koskevan käsikirjan (2) olisi autettava tuottamaan laadukkaita, yhdenmukaistettuja ja toimivia jätetilastoja, jotka ovat Euroopan parlamentin ja neuvoston asetuksen (EY) N:o 2150/2002 (3) sekä Euroopan parlamentin ja neuvoston direktiivin 2008/98/EY (4) mukaisia, jotta eri jäsenvaltioiden tietoja voidaan vertailla.

(3) Jätettä koskevan sähköisen ennakkoilmoituksen on oltava Euroopan parlamentin ja neuvoston direktiivin 2002/59/EY (5) mukainen ja sisällettävä tiedot passiivisesti kalastetusta jätteestä, ja passiivisesti kalastettua jätettä koskevien tietojen keräämiseen kalastusaluksilta, joihin sovelletaan direktiiviä (EU) 2019/883 mutta jotka eivät kuulu direktiivin 2002/59/EY soveltamisalaan, tarvitaan erityistä menetelmää.

(4) Passiivisesti kalastetun jätteen sekä massan että tilavuuden mittaaminen ei aina ole mahdollista tai kustannustehokasta. Sen vuoksi jäsenvaltioiden olisi voitava arvioida massa tilavuuden funktiona tai tilavuus massan funktiona käyttäen niiden olosuhteisiin soveltuvaa passiivisesti kalastetun jätteen tiheyttä koskevaa arviota.

(5) Passiivisesti kalastetun jätteen tilavuuden ja määrän seuraamiseksi kaikissa jäsenvaltioissa kerättyjen tietojen yhdenmukaisuuden, laadun ja vertailukelpoisuuden varmistamiseksi direktiivin (EU) 2019/883 nojalla hyväksyttävät täytäntöönpanosäädökset olisi annettava täytäntöönpanoasetusten muodossa.

(6) Tässä asetuksessa säädetyt toimenpiteet ovat meriturvallisuutta ja alusten aiheuttaman pilaantumisen ehkäisemistä käsittelevän komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla 1. Jäsenvaltioiden passiivisesti kalastetun jätteen tilavuutta ja massaa koskevien tietojen keruumenetelmän on oltava Eurostatin jätetilastoja koskevan käsikirjan mukainen. 2. Direktiivin 2002/59/EY soveltamisalaan kuuluvien kalastusalusten osalta passiivisesti kalastettua jätettä koskevien tietojen keruun on perustuttava direktiivin (EU) 2019/883 6 artiklan mukaisessa jätteiden ennakkoilmoituksessa annettuihin tietoihin. 3. Direktiivin 2002/59/EY soveltamisalan ulkopuolelle jäävien kalastusalusten osalta passiivisesti kalastettua jätettä koskevien tietojen keruun on perustuttava johonkin seuraavista Eurostatin jätetilastokäsikirjassa kuvatuista menetelmistä: a) kyselytutkimukset; b) hallinnolliset tai muut lähteet, c) tilastolliset estimointimenetelmät; d) a, b ja c alakohdassa tarkoitettujen menetelmien yhdistelmä.

2 artikla 1. Passiivisesti kalastetut jätteet on ilmoitettava liitteessä olevassa taulukossa 1 esitettyjen osatekijöiden mukaisesti. 2. Passiivisesti kalastettuun jätteeseen voivat sisältyä hylätyt, kadonneet tai muuten poisheitetyt pyydykset, jotka voidaan ilmoittaa erillään muusta meriroskasta. 3. Passiivisesti kalastetun jätteen raportointia koskevat pakolliset ja vapaaehtoiset tiedot esitetään liitteessä olevassa taulukossa 2. 4. Passiivisesti kalastetun jätteen raportoinnin malli ja tietojen koostamismenetelmät esitetään liitteessä olevassa taulukossa 3.

3 artikla 1. Passiivisesti kalastetun jätteen määrä on ilmoitettava tilavuutena ja massana. 2. Tilavuus (V) muunnetaan massaksi (m) tarvittaessa seuraavalla kaavalla: m = pV jossa p on materiaalin arvioitu tiheys (kgm-3), m on massa (kg) ja V on tilavuus (m3).

4 artikla Jäsenvaltioiden on toimitettava 1 päivästä tammikuuta 2022 alkaen vuotuiset tiedot 1 päivän tammikuuta ja 31 päivän joulukuuta väliseltä ajalta. Raportit on toimitettava sähköisesti 12 kuukauden kuluessa sen raportointivuoden päättymisestä, jolta ne on kerätty. Jäsenvaltioiden on toimitettava vuodelta 2021 kerätyt tiedot 30 päivään kesäkuuta 2022 mennessä mahdollisimman pitkälti liitteen mukaisesti.

5 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 21 päivänä tammikuuta 2022. Komission puolesta Puheenjohtaja Ursula VON DER LEYEN

(1) EUVL L 151, 7.6.2019, s. 116.

(2) Manual on waste statistics – A handbook for data collection on waste generation and treatment (2013 painos), Eurostat Methodologies and Working Papers, doi: 10.2785/4198.

(3) Euroopan parlamentin ja neuvoston asetus (EY) N:o 2150/2002, annettu 25 päivänä marraskuuta 2002, jätetilastoista (EYVL L 332, 9.12.2002, s. 1).

(4) Euroopan parlamentin ja neuvoston direktiivi 2008/98/EY, annettu 19 päivänä marraskuuta 2008, jätteistä ja tiettyjen direktiivien kumoamisesta (EUVL L 312, 22.11.2008, s. 3).

(5) Euroopan parlamentin ja neuvoston direktiivi 2002/59/EY, annettu 27 päivänä kesäkuuta 2002, alusliikennettä koskevan yhteisön seuranta- ja tietojärjestelmän perustamisesta sekä neuvoston asetuksen 93/75/ETY kumoamisesta (EYVL L 208, 5.8.2002, s. 10).